Intant
di une conference inmaneade in Svezie dal Consei parlamentâr sami,
la inviade de ONU pai dirits dai popui natîfs Victoria Tauli-Corpuz
e à manifestât la sô preocupazion pal stât dai dirits su la tiere
des comunitâts sami di Finlande, Norvegje e Svezie. Garantî i
dirits su lis lôr tieris nativis e su lis risorsis naturâls di
chest teritori – e à dite la rapresentante de ONU – al è
fondamentâl pe autodeterminazion dai sami e pe lôr esistence come
popul specific. La cuistion e je simpri plui di atualitât a front de
incressite di progjets che a pontin a disfrutâ lis tieris dai sami
par sgjavâ minerâi o pe produzion energjetiche. Se al somee che il
guvier svedês al vedi in program di tornâ a viodi la leç sui
minerâi, la inviade de ONU e invide ancje Finlande e Norvegje a meti
man ae lôr normative e a rispietâ i dirits des popolazions nativis,
a partî de lôr consultazion e dal lôr consens informât su ogni
progjet che al ven fat indenant. Victoria Tauli-Corpuz e à po
declarât di sperâ di viodi in curt aprovade la convenzion nordiche
sui dirits dai sami cumò al centri dal confront tra i guviers di
Finlande, Norvegje e Svezie e i Parlaments sami in vore ta chescj
stâts. Intal 2016 la inviade e presentarà un rapuart detaiât su la
situazion cu lis sôs conclusions e lis sôs racomandazions al Consei
pai dirits umans de ONU.
Font:
OHCHR,
28/08/15
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn lim_Latn unk